FI Euroopan unionin virallinen lehti C 308/2

Euroopan unionin, Euroopan yhteisön ja Sveitsin valaliiton välisellä sopimuksella viimeksi mainitun osallistumisesta Schengenin säännöstön täytäntöönpanoon, soveltamiseen ja kehittämiseen perustetun EU/Sveitsi-sekakomitean päätös N:o 1/2004,

tehty 26 päivänä lokakuuta 2004,

työjärjestyksensä hyväksymisestä

(2004/C 308/02)

SEKAKOMITEA, joka

ottaa huomioon Euroopan unionin, Euroopan yhteisön ja Sveitsin valaliiton välisen sopimuksen viimeksi mainitun osallistumisesta Schengenin säännöstön täytäntöönpanoon, soveltamiseen ja kehittämiseen, jäljempänä ’sopimus’, sekä erityisesti sen 3 artiklan 2 kohdan,

ON PÄÄTTÄNYT SEURAAVAA:

1 artikla

Sekakomitea koostuu Sveitsin valaliiton, jäljempänä ’Sveitsi’, hallituksen, Euroopan unionin neuvoston, jäljempänä ’neuvosto’, jäsenten sekä Euroopan yhteisöjen komission, jäljempänä ’komissio’, edustajista.

Komitean puheenjohtajana toimii

— asiantuntijoiden tasolla: — valtuuskunta, joka edustaa neuvoston puheenjohtajavaltiota,

— korkeiden virkamiesten ja ministerien tasolla: — ensimmäisellä vuosipuoliskolla valtuuskunta, joka edustaa neuvoston puheenjohtajavaltiota, — toisella vuosipuoliskolla Sveitsin hallitusta edustava valtuuskunta, jäljempänä ’Sveitsin valtuuskunta’.

Neuvoston puheenjohtajavaltiota edustava valtuuskunta voi luovuttaa sekakomitean puheenjohtajuuden neuvoston seuraavan puheenjohtajavaltion valtuuskunnalle. Sveitsin valtuuskunta voi luovuttaa korkeiden virkamiesten ja ministerien tasolla kokoontuvan sekakomitean puheenjohtajuuden toiselle valtuuskunnalle, joka on valmis hoitamaan kyseistä tehtävää.

2 artikla

Sekakomitea kokoontuu neuvoston päärakennuksessa Brysselissä.

Kun neuvosto pitää istuntonsa työjärjestyksensä mukaisesti muulla paikkakunnalla, myös sekakomitea kokoontuu siellä ministeritasolla.

Sekakomitea voi poikkeuksellisissa olosuhteissa ja asianmukaisesti perustelluista syistä päättää yksimielisesti pitää kokouksen muualla.

3 artikla

Sekakomitean kokoukset eivät ole julkisia, ellei sekakomitea yksimielisesti toisin päätä.

4 artikla

Sekakomitea kokoontuu asiaankuuluvalla tasolla puheenjohtajansa kutsusta joko tämän aloitteesta tai jonkin jäsenensä pyynnöstä.

Sekakomitean ministeritason kokoukset kutsutaan tavallisesti koolle samaksi päiväksi, jona neuvosto käsittelee istunnossaan sopimuksen 1 artiklan alaan kuuluvia asioita.

Jos Sveitsin valtuuskunta katsoo sopimuksen 7 artiklan 4 kohdassa tarkoitetussa tapauksessa säädöksen tai toimenpiteen sisällön luonteeltaan sellaiseksi, että se vaikuttaa Sveitsin perustuslaillisessa järjestelmässä taattuihin puolueettomuuden, federalismin ja suoran demokratian periaatteisiin, sekakomitean ministeritason kokous kutsutaan koolle kyseisen valtuuskunnan kutsusta tai pyynnöstä kolmen viikon kuluessa. Sekakomitea tarkastelee huolellisesti kaikkia tapoja jatkaa sopimusta, erityisesti Sveitsin valtuuskunnan ehdottamia vaihtoehtoisia ratkaisuja. Jos sen jälkeen kun tilannetta on tarkasteltu perusteellisesti sopimuksen 7 artiklan 4 kohdassa tarkoitetun jakson kuluessa, sekakomitea ei hyväksy tällaista tapaa jatkaa sopimusta, sopimus lakkaa olemasta voimassa kolmen kuukauden kuluttua mainitun jakson päättymisestä.

5 artikla

Sekakomitea koostuu ministeritasolla sellaisista Sveitsin edustajista ja neuvoston jäsenten ministeritason edustajista, joilla on valtuudet antaa sitoumuksia valtioittensa puolesta, ja yhdestä komission jäsenestä.

Sekakomitea on päätösvaltainen, jos siinä on läsnä vähintään puolet neuvoston jäsenistä, Sveitsin ministeritason edustaja sekä komission edustaja.

Ministeritason sekakomitean kokoukset valmistellaan sekakomiteassa korkeiden virkamiesten tasolla. Sekakomitea käsittelee korkeiden virkamiesten tasolla ennakolta kaikki ministeritason sekakomitean kokouksen esityslistaehdotuksen kohdat ja pyrkii saamaan omalla tasollaan aikaan ratkaisun. Tarvittaessa nämä asiakohdat annetaan sekakomitean käsiteltäväksi ministeritasolla.

6 artikla

Puheenjohtaja laatii kutakin kokousta varten esityslistaehdotuksen. Esityslistaehdotuksessa on oltava mukana se asia, jonka vuoksi kokousta on pyydetty pidettäväksi 4 artiklan mukaisesti. Kokouskutsu ja esityslistaehdotus lähetetään 9 artiklassa mainituille vastaanottajille hyvissä ajoin ennen kokousta. Esityslistan liitteenä on oltava kaikki tarvittavat valmisteluasiakirjat.

Sekakomitea hyväksyy esityslistan yksimielisesti kunkin kokouksen alussa ja se voi päättää yksimielisesti ottaa muun kuin esityslistaehdotuksessa olevan asian esityslistalle, sanotun kuitenkaan vaikuttamatta sopimuksen 4 artiklassa määrättyihin Sveitsin oikeuksiin. Yhdistynyttä kuningaskuntaa ja Irlantia edustavat valtuuskunnat eivät voi estää yksimielistä päätöstä, joka vaaditaan sopimuksen 1 artiklassa tarkoitettuun sellaiseen alaan kuuluvan asian esityslistalle ottamiseen, johon kyseiset valtiot eivät osallistu.

7 artikla

Sekakomitean valmisteluasiakirjat laaditaan neuvoston kielillä, jollei sekakomitea yksimielisesti toisin päätä.

8 artikla

Neuvoston pääsihteeristö laatii kustakin ministeritason sekakomitean kokouksesta puheenjohtajan vastuulla pöytäkirjan, joka toimitetaan valtuuskunnille.

Pöytäkirja sisältää yleensä kunkin esityslistalla olevan asian osalta

— tiedot sekakomitean käsiteltäväksi saatetuista asiakirjoista,

— sekakomitean tekemät päätelmät ja päätökset,

— lausumat, jotka jokin valtuuskunta on pyytänyt merkittäväksi pöytäkirjaan.

Jokainen valtuuskunta voi pyytää, että jonkin esityslistan kohdan osalta pöytäkirjaan merkitään yksityiskohtaisempia tietoja.

Sekakomitea hyväksyy pöytäkirjan yksimielisesti. Sekakomitea voi käyttää kirjallista menettelyä.

9 artikla

Tämän työjärjestyksen mukaiset puheenjohtajan tiedonannot lähetetään Sveitsin edustustolle Euroopan yhteisöissä, Euroopan unionin jäsenvaltioiden edustustoille sekä komissiolle.

Sekakomitealle osoitettava kirjeenvaihto lähetetään sen puheenjohtajalle neuvoston pääsihteeristön osoitteeseen (Euroopan unionin neuvosto, Rue de la Loi 175, B-1048 Bryssel).

10 artikla

Yleisön sekakomitealle esittämien pyyntöjen, jotka koskevat Euroopan parlamentin, neuvoston ja komission asiakirjoihin tutustumista, käsittelyä koskevat yksityiskohtaiset säännöt ovat samat kuin ne, jotka neuvosto on vahvistanut omien asiakirjojensa osalta (1).

11 artikla

Neuvoston pääsihteeristö toimii sekakomitean sihteeristönä.

12 artikla

Asioiden käsittely sekakomiteassa kuuluu salassapitovelvollisuuden piiriin, jollei sekakomitea päätä toisin.

Neuvoston pääsihteeristössä sovellettavia, luottamuksellisten tietojen suojaamisesta annettuja neuvoston toimenpiteitä koskevia sääntöjä (2) sovelletaan myös sekakomitean käyttämien luottamuksellisten tietojen suojaamiseen.

13 artikla

Jos sekakomitealle on tehty ilmoitus sopimuksen 7 artiklan 4 kohdan mukaisesti, on sekakomitean päätös sopimuksen jatkamisesta tehtävä yksimielisesti.

Jos sopimuksen päättyminen johtuu siitä, että säädöstä tai toimenpidettä, jota ei sovelleta Irlantiin ja Yhdistyneeseen kuningaskuntaan tai jompaankumpaan näistä valtioista, ei hyväksytä, niiden edustajat eivät voi estää yksimielistä päätöstä.

14 artikla

Jos sekakomitealle on tehty ilmoitus erimielisyydestä sopimuksen 10 artiklan mukaisesti, erimielisyys otetaan ministeritason sekakomitean esityslistaehdotukseen.

Sekakomitea tekee päätöksensä erimielisyyksien ratkaisemisesta yksimielisesti.

Jos ratkaistavana on erimielisyys, joka koskee sellaisen määräyksen tulkintaa tai soveltamista, jota ei sovelleta Irlantiin ja Yhdistyneeseen kuningaskuntaan tai jompaankumpaan näistä valtioista, niiden edustajat eivät voi estää yksimielistä päätöstä.

15 artikla

Menettelytapakysymyksiä koskevat sekakomitean päätökset tehdään sekakomitean valtuuskuntien enemmistöllä lukuun ottamatta päätöksiä, joita varten tässä työjärjestyksessä edellytetään yksimielisyyttä.

Tähän työjärjestykseen tehtävät muutokset on hyväksyttävä yksimielisesti ministeritason sekakomiteassa.

16 artikla

Tämä päätös tulee voimaan päivänä, jona se tehdään.

17 artikla

Tämä päätös julkaistaan Euroopan unionin virallisessa lehdessä. Sveitsi vastaa päätöksen virallisesta julkaisemisesta Sveitsissä.

Tehty Luxemburgissa 26 päivänä lokakuuta 2004. Sekakomitean puolesta Puheenjohtaja

(1) Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).

(2) Neuvoston päätös 2001/264/EY, tehty 19 päivänä maaliskuuta 2001, neuvoston turvallisuussääntöjen vahvistamisesta (EYVL L 101, 11.4.2001, s. 1), sellaisena kuin se on muutettuna päätöksellä 2004/194/EY (EUVL L 63, 28.2.2004, s. 48).